钦定古今图书集成/明伦汇编/氏族典/第171卷 > 《廖用贤尚友录》 > 山行章
## 钦定古今图书集成/明伦汇编/氏族典/第171卷 > 《廖用贤尚友录》 > 山行章

按《十国春秋》，前蜀山行章一名章，自言晋山涛之裔，
唐末官眉州刺史。旧无罗城，行章合五县之力城之，
周遭八里有奇，名曰卧牛城。陈敬瑄之乱也，行章拒
高祖于新繁，师败，复为高祖破于广都。未几请降，隶
高祖帐下，有战绩。高祖围成都日，忽梦一青衣神，大
张其口，问于行章，行章对曰：“青衣，蜀地名也。垒内故
有青衣祠，今成都易子而食，守陴而哭，祠庙不祀久
矣。神张口者，是土地求飨于公，亦启唇齿而露心腹
之兆也。”已而逾十日，成都果降。乾宁四年，授都押牙，
出镇黎州。先是，黎、雅间有浅蛮曰刘王、郝王、杨王者，
西川岁给缯帛三千匹，使诇南诏虚实。久之，边将多
与诸蛮相表里，挟以为重。至是，高祖绝其旧赐，颇廉
得行章与交通状，遂斩以徇。